《游南岳福严寺》
宋代·释德洪

生计居然成脱略，投老南来看衡岳。禹溪久留困霖雨，低摧闷衡剪翎鹤。

朝来南寻度坡垄，针水秧齐鸟声乐。风光融融一都会，鬼祠雄深抱山脚。

梯空延缘止巉绝，瘦策扶衰意超豁。拂云苍杉杂锦石，紫藤绿蔓相连络。

石桥下视隔人世，但觉岚光翠如泼。亭泓无波自绀碧，涧草有香空错莫。

忽惊梵宇堕林梢，宝势飞翔照深壑。攲斜万础盘苍崖，十步一楼五步阁。

冰柱琼窗不知数，旒苏一一垂帘箔。犀颅道人相笑迎，冰雪形容无住著。

午梵清圆林叶动，天花细雨无时落。凭高且复息疲颈，心清别殿鸣风铎。

云开千里上眉睫，吴楚江山见浓薄。𡺸阇如有女正色，春不洗妆秋拂掠。

紫盖颀然似矜妒，半出晴烟翠棱抹。永怀堂堂武津老，天骨开张耳重郭。

三生来游等儿戏，灵山一会俨如昨。他年遗迹旧岩下，拴索犹存众惊愕。

解云此山增智力，鹏飞天风转羊角。江西驹儿快腾踏，青原麒麟亦超卓。

折足铛中过一生，野蔬数根陈五合。故庵遗塔尚依然，行诵神交付冥漠。

影不出山岂难事，准拟茅斋就林缚。退之南迁曾过此，好语誇词杂嘲噱。

自谓忠诚动岳灵，望碑字字犹精确。但馀佳处不可状，浪秃霜毫秋色阔。

东坡唾笑成文章，山川胜处多奇作。暮年亦为儋耳游，不一过山山愧怍。

为君试将说禅口，掉头长吟拥山衲。心胸便欲捏荒怪，落纸雷搥散风雹。

要将杰句酬佳景，未怕山容作颦頞。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。